AJÁNLÁS

Már a cím hatására is nagy örömmel olvastam bele *dr. Rodé Magdolna: Virtuális rabszolgaság; a látszat rabszolgái - kalandozás a digitális világban* c. kiadványába. Stílszerűen én is a virtuális valóságban virtuálisan lapozgattam a könyvben. Már az első négy fejezet elolvasás után tudtam, hogy egy különleges sikerre „ítélt” művel találkoztam. A magam részéről internettel, illetve annak „preklasszikus”, a mainál nehézkesebb, lassúbb formájában a nyolcvanas évek második felében és a kilencvenes évek elején találkoztam külföldi tanulmányútjaim során. Kutatói szakmámból következően számítógépre utalt vagyok (mondhatnánk függő), a gép használata önmagában nem jelentett újdonságot számomra. Ma már, úgyis, mint sokszoros apa és nagyapa a lemaradás savanyú élményével látom a mai hattól huszonéves generáció virtuóz jártasságát. Természetesen az idősebb korosztály szokásos hümmögése mögé is rejtem féltékenységemet, de talán a túlzásokra, a veszélyekre nem helytelen felhívni a figyelmet.

Rodé Magdolna nagyon nagy fába vágta a fejszét. Úgy kell erről a valóban korszakos paradigmaváltást okozó kommunikációs hálózatról írni, hogy a szerkesztő helyes mértéket találjon a csak a könyvnyomtatás jelentőségéhez mérhető internetes világ és a reális veszélyekre történő okos és szellemes utalások között, elképesztő finom mértéktartással egyensúlyoz ezen a keskeny mezsgyén.

A szerkesztő érzékeny intelligenciája ötvöződik az igazán irigylésre méltó tájékozottsággal. Magabiztos kézzel vezeti az olvasót a történeti háttér bemutatásán át a smiley (szmájli) hangulatjelein át a világgazdaság interneten robogó világán keresztül az X, Y, Z, alfa generációk változó attitűdjéig. Bepillanthatunk a mesterséges intelligenciák és orvosi „kütyük” rohamosan közeledő világába is, de ugyanakkor az internetes bántalmazások és az adat terrorizmus szomorú és kegyetlen világába egyaránt.

Jogosan esik szó a PISA felmérések számunkra elkeserítő üzeneteibe, és a digitális oktatás módszertanának halaszthatatlan megvalósításába.

A könyv remek, szellemes képekkel, anekdotákkal és humoros történetekkel teszi magát még vonzóbbá.

Állítom, hogy *Rodé Magdolna: Virtuális rabszolgaság; a látszat rabszolgái-kalandozás a digitális világban* c. kiadványa nagyon sokaknak segít megszabadulni az emilyen vagy amolyan szélsőséges álláspontjuktól. Ugyanakkor ez a könyv remek érzékkel megírt szórakoztató, letehetetlen kulturális csemegét is nyújt minden olvasójának.

Falus András